དེ་ནས་མི་མང་རྣམས་ལ་བསྙེན་བསྙུང་གི་སྡོམ་པ་གནང་།ཞོགས་ཇ་གསོལ་རྗེས་འདུལ་བའི་བསླབ་བྱ་དགེ་འདུན་སྤྱོད་ལམ་གསལ་བའི་མེ་ལོང་གསུང་ཁྲིད་གནང་།ཕྱག་ཚོད་༩ཐོག་གཤེན་གྱི་དགེ་སྤྱོད་ཀྱི་ཆོ་གའི་གཞུང་བསྲངས་ཏེ་ཆུ་གཏོར་གསུངས།ཕྱག་ཚོད་༡༢་ཐོག་ཉིན་གུང་གསོལ་ཚིགས་བཞེས་ཏེ་བསྐོར་བའི་སྨོན་ལམ་དང་འཁོར་བ་དོང་སྤྲུགས་ཀྱི་སྙིང་པོ་བརྗོད་བཞིན་གཙུག་ལག་ཁང་ལ་སྐོར་བ་ཕེབས།དེ་ནས་ཕྱག་ཚོད་༣ཐོག་གཡུང་དྲུང་སེམས་དཔའི་ལྟུང་བཤགས་གསུངས་ནས་གསོལ་ཇ་བཞེས་རྗེས་ཡུམ་མདོ་བཀླགས་ཏེ་ཚོགས་གྲོལ།ཕྱག་ཚོད་༥ནས༦བར་འཆད་ར་འཚོགས།སློབ་དཔོན་ཚངས་པ་རིན་པོ་ཆེ་མཆོག་ནས་འདུས་སྡེ་དང་མང་ཚོགས་ལ་ཁྲུས་གསོལ་གནང་།འདུལ་ཆོག་ལྟར་ཉུ་ལེ་བཀར་བའི་ཆོ་ག་དང་།ཐེག་ཆེན་གྱི་བསྔོ་བ་གསུངས་རྗེས།གཙུག་ལག་ཁང་དུ་སྨོན་ལམ་རྣམ་གསུམ་དང་སངས་རྒྱས་མཚན་དཔེའི་མདོ་ལས་བྱུང་བའི་སྨོན་ལམ་བཅས་གསུངས་ནས་འཚོགས་གྲོལ།ཕྱག་ཚོད་༧ནས་༩བར་དུ་ཟབ་མོ་ལྟ་བའི་ཉམས་ལེན་དང་།དཔེ་ལྟ།བློ་འཛིན་སོགས་དུས་ཚོད་གང་འགབ་ཀྱི་དགེ་སྦྱོར་ལ་འབད་བརྩོན་གནང་བ་བཅས་དཀའ་ཐུབ་ཀྱི་རིང་ཉིན་རེའི་དགེ་སྦྱོར་གྱི་བྱ་བཞག་ཡིན།